ESBJERG: Kokainen har i snart 10 år været under fremmarch og er nu den mest almindelige hårde stoftype i København, Aarhus og Esbjerg, og blandt landets fem store byer er kokainens popularitet størst i Esbjerg. Den seneste rapport fra Sundhedsstyrelsen over narkosituationen i Danmark viser, at Esbjerg er den by, hvor de centralstimulerende stoffer, der gør brugeren vågen og opstemt, udgør den suverænt største del af det, som politiet beslaglægger på gadeniveau.

Af 25 prøver i 2015 var 72 pct af politiets beslaglæggelser i Esbjerg kokain, 24 pct amfetamin og fire pct MDMA - kendt som ecstasy. Til sammenligning udgjorde kokain-beslaglæggelserne i landets 3. og 4 største byer hhv. 35 procent i Odense og 50 pct i Aalborg.

Jan S. Olesen, leder af Stoffri Afdeling i Esbjerg, ser en stigning af folk i behandling for hurtige stoffer:

- De er blevet væsentlig billigere, langt mere populære og tilgængelig for unge mennesker. Kokain og amfetamin er blevet faste bestanddele af bybilledet, når der festes igennem. Og det er alle sociale lag, fra skoleeleven til tjeneren. Nogle gør det for at blive konge af verden. Det er en virkelighedsflugt, hvor du skruer ned for nogle af de ting, der ikke virker i dit liv. En effektiv medicin, der ikke holder ret længe, og nedturen er hård.

Lars Bjerregaard, leder af lokalpolitiet i Esbjerg, bekræfter billedet af de hurtige stoffer på gadeplan. Men det er ikke noget, den almindelige esbjergenser skal frygte at blive konfronteret med i byen.

- For langt de fleste, der tager det, er der tale om et bevidst valg, siger Lars Bjerregaard.

Stærk kokain

Mange prøver fra 2015 var på niveau med renheden af kokain i importerede kokain-blokke fra Sydamerika, og Esbjerg er ifølge Sundhedsstyrelsens rapport den af de fem store byer, hvor kokainen er mest ren. Esbjerg har i 2016 haft flere dødsfald blandt misbrugere, hvor stærk kokain mistænkes for at være dødsårsagen.